Ons het verlede Sondag afgesluit met hoop: die Here het vir Sy volk gars en koring voorsien. Die implisiete vraag is of Hy ook vir Naomi en Rut sou voorsien, hulle was immers nou oorgelaat aan die genade van die gemeenskap: werkloos en weerloos.
Ons hoor van Rut se nederigheid, haar hardwerkendheid en moed en hoe sy te midde van haar omstandighede gaan skuil het onder die vleuels van die Here. Dieselfde Here wat haar man van haar weggeneem het en haar kinderloos gelaat het. Agter die skerms kan ons sien hoe God aan die werk is. Rut het gaan skuil by die Here en in Hom vertrou en Hy het voorsien. Hy het kos voorsien, Hy het beskerming voorsien en die hoop van ’n losser.
Ons hoor ook baie oor die karakter van hierdie losser, Boas. Van hoe hy met sy werkers omgaan, hoe hy vreemdelinge behandel en hoe hy sy geloof uitleef. Boas wys as losser seremonieel vorentoe na die een wat in die Naam van die Here gekom het, die uiteindelike losser, die Here Jesus Christus. Mag jy ook vanoggend onder Sy vleuels skuiling vind en saam met Naomi bely dat die Here sy guns aan lewende en dode nie onttrek het nie.